Universis presentes litteras inspecturis, officialis curie Eduensis salutem in Domino. Noveritis quod coram Roberto de Sancto Gengulpho, clerico jurato, notario curie Eduensis et nostro viceque nostra in hac parte fungente, propter hoc specialiter constituti nobiles viri Johannes dominus de Voudenayo, pro se, ex una parte, et dominus Johannes de Antuilleyo, miles, Johannes de Munois dominus de Vernone, et Johannes de Rovreto, domicelli, ex altera, die mercurii post festum beati Yllarii in capitulo generali venerabilium virorum decani et capituli ecclesie Eduensis, dictis decano et capitulo in loco ubi capitulare consueverunt, per sonum campane more et hora solitis congregatis, presentibus in eodem capitulo venerabilibus et discretis viris dominis Hugone de Corrabuef decano Cabilonensi, magistro Petro de Sinemuro, cancellario domini ducis Burgundie, domino Symone de Ponte Scisso, sescallo, et magistro Petro de Vendenissa, canonicis Eduensibus, supra injuriis et violentiis illatis et factis, ut dicebant dicti decanus et capitulum, discreto viro magistro Johanni de Edua, tunc officiali Eduensi existenti, de choro et gremio ecclesie Eduensis, a prefato Johanne domino de Voudenayo, domicello, et suis quibusdam complicibus: super quibus injuriis et violentiis prosequebantur dictum Johannem dicti decanus et capitulum. Idem Johannes, domicellus, super hiis veniens erga dictos decanum et capitulum ad emendam, ut dicebat, voluit et promisit coram dicto jurato nostro, presentibus testibus infrascriptis, dictas injurias et violentias emendare et super hiis emendam facere Deo et ecclesie Eduensi ac dictis decano et capitulo, ad aspectum, dictum, pronuntiationem, voluntatem et ordinationem dictorum venerabilium virorum, dominorum Hugonis de Corrabuef, decani Cabilonensis, Petri de Sinemuro, Symonis de Ponte Scisso et Petri de Vendenissa, canonicorum Eduensium: quorum aspectui, dicto, pronuntiationi, voluntati et ordinationi, super injuriis et violentiis supradictis, dictis decano et capitulo consentientibus in hac parte, et dictos canonicos nomine suo et ecclesie Eduensis specialiter deputantibus, se omnino supposuit dictus Johannes domicellus; et promisit coram dicto jurato nostro, per stipulationem legittimam et sollempnem et per juramentum suum super sancta Dei evangelia corporaliter prestitum, et sub obligatione rerum et bonorum suorum omnium mobilium et immobilium, presentium ac etiam futurorum, facere et complere ac tenere perpetuo et inviolabiliter observare alte et basse quicquid prefati Hugo, decanus, Petrus de Sinemuro, Symon de Ponte Scisso et Petrus de Vendenissa super emenda facienda dictis decano et capitulo a dicto Johanne, domino de Voudenayo, super injuriis et violentiis supradictis dixerint, voluerint, pronuntiaverint et ordinaverint quoquomodo, sub pena mille librarum Turonensium; et promisit coram dicto jurato nostro, per suum prestitum juramentum et sub obligatione qua supra, se dictam penam mille librarum Turonensium dictis decano et capitulo prestiturum et soluturum, si ipse dictum, ordinationem, voluntatem et pronuntiationem quod et quas dicti Hugo, decanus, Petrus de Sinemuro, Symon de Ponte Scisso et Petrus de Vendenissa per se seu per alterum eorumdem, ipsis consentientibus, dixerint, pronuntiaverint, voluerint, fecerint et ordinaverint super dicta emenda dictis decano et capitulo facienda pro injuriis et violentiis supradictis, vel si rebellus fuerit in aliquo super ipsis. Et de premissis omnibus et singulis tenendis firmiter et complendis, necnon et de pena mille librarum Turon. predicta, si eam committi contigerit ab eodem Johanne, domino de Voudenayo, dictis decano et capitulo et ecclesie Eduensi solvenda, se fideijussores principales, redditores et solutores faciunt et constituunt in manu dictorum decani et capituli, ad requisitionem dicti Johannis, domini de Voudenayo, ejusque nomine et pro ipso dicti dominus Johannes de Antuilleyo, miles, Johannes de Munois, dominus de Vernon, et Johannes de Rovreto, domicelli, spontanei et discreti simul et in solidum: et promittunt per stipulationem legittimam et sollempnem ac per juramenta sua, coram dicto jurato nostro prestita, et sub obligatione rerum et bonorum suorum omnium ubicumque existentium se dictam penam mille librarum Turon. si eam committi contigerit, pro dicto Johanne, domino de Voudenayo, dictis decano et capitulo vel eorum procuratori aut mandato et ad requisitionem eorumdem reddituros et soluturos in pace et sine lite movenda ac etiam sustinenda, aut tradere et deliberare eisdem vadia competentia, portabilia et ductibilia, de quibus haberi poterit integraliter summa pene predicta, reddereque et restituere eisdem decano et capitulo omnia dampna de predicta, interesse, missiones et expensas quas et que dictos decanum et capitulum incurrere, sustinere, facere vel habere contigerit si dicti Johannes, dominus de Voudenayo, et ejus fideijussores in premissis et quolibet premissorum deficerent adimplenda, et super hiis credere atque stare solo juramento procuratorum dictorum decani et capituli ad hoc specialiter constitutorum, absque probatione alia requirenda: renuntiantes expresse coram dicto jurato nostro dicti Johannes, dominus de Voudenayo, et ejus fideijussores, prout cuilibet eorum competit in hoc facto, ex certa scientia et per sua superius prestita juramenta, omni actioni, etc. In quorum testimonium, ad preces dictorum Johannis, domini de Voudenayo, et ejus fideijussorum, nobis per dictum juratum nostrum oblatas, cui super hiis et majoribus fidem plenariam adhibemus, litteris presentibus apponimus sigillum curie Eduensis. Datum et actum anno Domini millesimo trecentesimo vicesimo primo, die mercurii post festum beati Yllarii, presentibus nobili viro domino Girardo de Castellione, domino de Rocha, milite, et Alexandro Borin, burgensi de Flavigni, ad hec vocatis testibus et rogatis.